Shiga
Pangwa Masat Shadaw 5 Myen dap hpe KIA zing
- Post 10 September 2012
- Last Updated on 10 September 2012
- By KNG
- Hits: 1021
September praw 10 ya jahpawt maga de KIA hpyen hpung gaw Pangwa makau hpyen masa ahkyak ai, Miwa ga jarit Masat Shadaw 5 Myen asuya dap hpe htim gasat zing la sai lam, KIA internet shiga ni hta tang madun sai re.
Dai ginra na buga masha ni KNG Jinghpaw Shiga Dap de shana wa ai mung, lahkawng ya tup matut manoi, laja lana gasat hkat wa sai hpang, KIA kawn dai hpyendap hpe zing madu la lu ai re lam tsun ai.
Myen asuya hpyenla ni gaw, dai hpyendap kaw na hprawng yen mat ai hpang, sinat lau 5 hte machyu pala 1,000 jan ngam tawn da ai lam, KIO kawn tsun ai.
Ndai hpyendap gaw, Myen asuya up hkang ai Pangwa hte KIO uphkang ginra masat shadaw 6 lapran nga ai rai nga ai.
Myen-Miwa gajarit hpaga lam rai nga ai, Pangwa gaw, lai wa sai 2009 ning kaw, Myen asuya npu taw ai, ga jarit sin dap de hpyen hkrang gale sai, Zahkung Ting Ying woi awn ai, moi na NDA-K laknak lang hpung a mare daju mung rai nga ai.
Zahkung Ting Ying woi awn ai, hpyen hpung gaw, kanu hpyendap rai nga ai, KIO hpung kawn, 1968 ning kawn ga garan mat nna, Myen Kummyunit Pati (BCP) hte pawng mat ai rai nga ai.
1989 ning hta BCP ga garan hten mat ai hpang, Zahkung Ting Ying gaw New Democratic Army-Kachin (NDA-K) hpe hpaw nna Myen asuya hte simsa lam la kau ai rai nga ai.
Simsa lam la ngut ai hpang, NDA-K hpung gaw, Jinghpaw mung na nhprang sut rai ni hpe shaw dut sha nna, mung masa hta, sut masa hpe madung dat nna galaw wa sai rai nga ai.
Miwa ga jarit, Pangwa hte Kambaiti ga jarit lam hku nna, Miwa mung de, hpun madung shalai nna dut sha wa sai re hte, Jinghpaw mungdaw mayan na, maling mala ni krin mat wa ai rai nga ai.
Lai wa sai April shata kawn shawng de NDA-K a ginra ni hpe zing madu la na matu KIO kawn Myen hpyendap ni hpe, htim gasat wa sai hte, ga jarit sin dap de hpyen hkrang gale sai NDA-K hpyenla dingsa law law hpe dat nna KIA hpyen hpung ni hte myu sha shada gasat shangun wa sai re.
Ndai majan ni hta, NDA-K hpyenla dingsa nkau gaw, KIA maga de bai hprawng shang wa ai hte, nkau gaw, majan hta hkrat sum mat sai rai nga ai.
Lai wa sai May shata Myen asuya ra sharawng ai hku nna, KIO hpe ninghkap ai mung shawa ninghkap n-gun madun ai lam Pangwa kaw galaw ai shaloi, ya Myen asuya rapdaw salang rai nga ai, Zahkung Ting Ying gaw, Myen asuya hpyendap kawn KIO hpe gasat shamyit kau na re ngu tsun wa sai re.
KIO hte Zahkung Ting Ying a lapran la iwa sai 20 ning jan tup, ningmu n bung, rum ai lam n nga ai rai nna, ya na majan hte seng nna mung, shi gaw KIO hpe mara shagun nga ai rai nna, ndai majan a majaw, shi a hpaga lam ni pat mat ai mung rai nga ai.
KIO kawn htim gasat wa ai a majaw, Slg. Zahkung Ting Ying gaw, Miwa myusha hpaga hpung ni hte pawng nna jawm galaw nga ai, nhprang sut rai htu shaw sha ai, bungli ni hpe pat kau ra ai lam, KIO hte ni kahtep ai shiga kawn tsun ai.
Ndai Molybdenum nhprang gaw, hpri gang (steel) hpe grau ja shangun ai hta jai lang nga ai rai nna, Miwa mung kata grai ra kadawn nga ai nhprang rai langai re hpe mung chye lu ai.
knc_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn